Oľga Pietruchová

Ing. Oľga Pietruchová, M.A. (* 20. november 1962, Lučenec)je slovenská chemická inžinierka a ľudskoprávna aktivistka, politička, feministka a odborníčka na rodovú rovnosť a práva žien. V roku 20112020 pôsobila ako riaditeľka Odboru rodovej rovnosti (rovnosti žien a mužov) a rovnosti príležitostí na Ministerstve práce, sociálnych vecí a rodiny SR. Okrem toho pôsobila ako riaditeľka pro-choice občianskych združení Možnosť voľby a Spoločnosť pre plánované rodičovstvo.

 Životopis 

 Mladosť, štúdium a život v Nemecku 
Oľga Pietruchová sa narodila v Lučenci, kde tiež vyštudovala strednú školu na Gymnáziu Boženy Slančíkovej Timravy. Následne vyštudovala s vyznamenaním odbor analytická a fyzikálna chémia na Chemicko-technologickej fakulte Slovenskej vysokej školy technickej v Bratislave.
Po skončení štúdia na SVŠT odišla za manželom do Západného Nemecka, kde pracovala 10 rokov ako chemická analytička, neskôr sa venovala marketingu a vlastnila realitnú kanceláriu.

 Návrat na Slovensko, ľudskoprávne a politické angažovanie 
V roku 1995 sa vrátila na Slovensko, založila firmu IPU s.r.o., ktorá podnikala v oblasti predaja chemických a ekologických prístrojov. Postupne sa začala venovať ženským právam. Bola jednou z iniciátoriek Iniciatívy možnosť voľby, ktorá vznikla ako protireakcia na snahy KDH o zákaz interrupcií na Slovensku a následné podanie na Ústavný súd vo veci rozporu tzv. interrupčného zákona s Ústavou SR. V rokoch 19982001 bola členkou politickej strany Strana občianskeho porozumenia, v ktorej mala na starosti zahraničnú politiku a ľudskoprávnu problematiku.

Bola jednou z iniciátoriek a v roku 2001 sa stala predsedníčkou združenia Možnosť voľby, ktorá získala 100 tisíc podpisov proti zákazu interrupcií.

Od roku 2004 do 2011 bola výkonnou riaditeľkou Spoločnosti pre plánované rodičovstvo. Po založení Ženskej loby Slovenska bola zvolená za jej predsedníčku a za členku výboru European Women's Lobby.

V rokoch 20032006 vyštudovala na Rose-Mayreder-College vo Viedni magisterský program rodový výskum a feministická politika, ukončený s titulom Master of Art (M.A.).

V roku 2006 Pietruchová kandidovala vo voľbách do NR SR na 15. mieste kandidátky strany Slobodné Fórum. Strana sa nedostala do parlamentu. V roku 2009 neúspešne kandidovala vo voľbách do Európskeho parlamentu za Stranu zelených.

 Pôsobenie v Odbore rodovej rovnosti a rovnosti príležitostí 
Od roku 2011 pracovala ako riaditeľka Odboru rovnosti žien a mužov a rovnosti príležitostí (predtým Odboru rodovej rovnosti a rovnosti príležitostí) na Ministerstve práce, sociálnych vecí a rodiny SR. Je tajomníčkou Výboru pre rodovú rovnosť Rady vlády pre ľudské práva, národnostné menšiny a rodovú rovnosť.

19. mája 2020 oznámila, že končí ako riaditeľka Odboru rovnosti žien a mužov a rovnosti príležitostí na ministerstve. K odchodu na Facebook napísala: „Naše ministerstvo pod vedením “posledného križiaka„ mení spätne naše odborné stanoviská a núti akceptovať pripomienky Konferencie biskupov Slovenska (KBS), ktorí sa snažia pojem rodovej rovnosti úplne vymazať zo slovníka. Odmietnutie správy ombudsmanky a pokusy poslancov vládnej koalície na obmedzenie interrupcií iba dokresľujú tento celok.” Pietruchová v rozhovore pre Denník N povedala, že KBS nesúhlasila s prekladom pojmu “gender equality” ako „rodová rovnosť”. Ministerstvo bez diskusie s odborom nariadilo KBS rešpektovať. Ministerstvo s ňou nechcelo komunikovať. O svojom odchode Pietruchová povedala: “Odchod z ministerstva mi dáva väčšiu slobodu vyjadrovať sa. Podľa mňa má zmysel robiť veci tam, kde ich môžete ovplyvniť.” Na jej poste ju nahradila Zuzana Brixová.

V roku 2020 pôsobila ako poradkyňa pre uplatňovanie rodového hľadiska pri UNDP, neskôr pracovala na odbore ľudských práv Ministerstva spravodlivosti. Od roku 2022 pôsobí v slovenslej kancelárii Úradu Vysokého komisára OSN pre utečencov (UNHCR Slovensko). 

Svoje názory publikuje v rôznych médiách, najmä na portáli jetotak.sk a na vlastnom blogu (pietruchova.blog.sme.sk).

 Osobný život 
Má dve dcéry z prvého manželstva. V roku 2003 sa znovu vydala za Juraja Mesíka, s ktorým má syna.

 Propagácia liečiva Invermectin na liečbu ochorenia Covid-19 
Počas pandémie ochorenia Covid-19 sa vyjadrila k osobnej skúsenosti liečby ochorenia užívaním antiparazitika Invermectin. V tom čase boli dôkazy o jeho skutočnej účinnosti u ľudí nedostatočné, nepodložené vedeckými štúdiami a od užívania liečiva Invermectin v liečbe Covid-19 sa neskôr verejne dištancoval aj jeho výrobca. Proti užívaniu liečiva Invermectin sa pre riziko možných vedľajších účinkov pri používaní vo vysokých dávkach v roku 2020 a opakovane v roku 2021 vyslovila aj FDA.

 Referencie 

 Iné projekty 

 Externé odkazy 
 Osobný web
 Pietruchová: Platí, že ma stvorilo KDH. Keď som videla, že politici obchodujú s právami žien, musela som niečo urobiť – rozhovor Karola Sudora v Denníku N (2017)

Kategória:Osobnosti z Lučenca
Kategória:Slovenskí chemici
Kategória:Slovenskí aktivisti
Kategória:Slovenské feministky
Kategória:Slovenskí blogeri
Kategória:Slovenské političky
Kategória:Politici SOP
Kategória:Absolventi Fakulty chemickej a potravinárskej technológie Slovenskej technickej univerzity v Bratislave